Document ID: 32003R1030

Rådets forordning (EF) nr. 1030/2003
af 16. juni 2003
om visse restriktive foranstaltninger over for Liberia
RÅDET FOR DEN EUROPÆISKE UNION HAR -
under henvisning til traktaten om oprettelse af Det Europæiske Fællesskab, særlig artikel 301,
under henvisning til Rådets fælles holdning 2001/357/FUSP af 7. maj 2001 om restriktive foranstaltninger over for Liberia(1),
under henvisning til forslag fra Kommissionen, og
ud fra følgende betragtninger:
(1) Ved De Forenede Nationers Sikkerhedsråds resolution 1343(2001) af 7. marts 2001 og 1408(2002) af 6. maj 2002 indførtes der restriktive foranstaltninger over for Liberias regering på grund af dens støtte til væbnede oprørsgrupper i regionen. Ved resolution 1478(2003) af 6. maj 2003 besluttede Sikkerhedsrådet at forlænge anvendelsen af disse restriktive foranstaltninger i 12 måneder fra den 7. maj 2003. Det besluttede også at forbyde al import af rundtømmer og træprodukter med oprindelse i Liberia i en periode på 10 måneder fra den 7. juli 2003.
(2) Nogle af disse foranstaltninger falder ind under traktatens anvendelsesområde, og det er derfor særlig nødvendigt for at undgå konkurrencefordrejning at vedtage fællesskabsbestemmelser for at iværksætte Sikkerhedsrådets beslutninger.
(3) Sikkerhedsrådets resolution 1343(2001) og 1408(2002) gennemføres på Fællesskabets område ved Rådets forordning (EF) nr. 1318/2002 af 22. juli 2002 om visse restriktive foranstaltninger over for Liberia(2). Nævnte forordning udløb den 8. maj 2003. Det er nu nødvendigt at gennemføre resolution 1478(2003). Ved Fællesskabets område forstås i denne forordning de af medlemsstaternes områder, hvor traktaten finder anvendelse, på de betingelser, der er fastsat i traktaten.
(4) Medlemsstaterne bør fastlægge de sanktioner, der skal anvendes på overtrædelse af denne forordnings bestemmelser. Sanktionerne bør stå i forhold til overtrædelsen, være effektive og have en afskrækkende virkning.
(5) Da forordning (EF) nr. 1318/2002 udløb den 8. maj 2003, bør denne forordning træde i kraft på dagen for offentliggørelsen og anvendes fra samme datoer som angivet i fælles holdning 2003/365/FUSP -
UDSTEDT FØLGENDE FORORDNING:
Artikel 1
1. Uden at dette indskrænker medlemsstaternes offentlige myndighedsudøvelse, forbydes det at yde Liberia teknisk uddannelse eller bistand med relation til levering, fremstilling, vedligeholdelse eller anvendelse af våben og enhver form for materiel med tilknytning hertil, herunder skydevåben og ammunition, militærkøretøjer og militærudstyr, paramilitært udstyr og reservedele til ovennævnte.
2. Forbuddet i stk. 1 gælder ikke i tilfælde, hvor det udvalg, der er nedsat ved paragraf 14 i De Forenede Nationers Sikkerhedsråds resolution 1343(2001), på forhånd har givet dispensation. Dispensation opnås ved henvendelse til de kompetente myndigheder i medlemsstaterne, jf. bilag I til denne forordning.
Artikel 2
1. Direkte og indirekte import fra Liberia til Fællesskabet af alle uslebne diamanter, jf. bilag II, forbydes, hvad enten de har oprindelse i Liberia eller ej.
2. Direkte og indirekte import til Fællesskabet af alt rundtømmer og alle træprodukter, jf. bilag III, med oprindelse i Liberia forbydes.
Artikel 3
Kommissionen bemyndiges til:
a) at ændre bilag I på grundlag af oplysninger fra medlemsstaterne
b) at ændre bilag II og III for at bringe dem i overensstemmelse med eventuelle ændringer af den kombinerede nomenklatur.
Artikel 4
Uden at dette indskrænker medlemsstaternes rettigheder og forpligtelser i henhold til De Forenede Nationers pagt, varetager Kommissionen den nødvendige kontakt med det udvalg, der er nedsat ved paragraf 14 i De Forenede Nationers Sikkerhedsråds resolution 1343(2001), med henblik på en effektiv gennemførelse af denne forordning.
Artikel 5
Kommissionen og medlemsstaterne underretter straks hinanden om, hvilke foranstaltninger der træffes i henhold til denne forordning, og udveksler al relevant information, som de råder over, i forbindelse med denne forordning, herunder særligt om overtrædelser, håndhævelsesproblemer og domme afsagt af nationale domstole.
Artikel 6
Denne forordning finder anvendelse uanset rettigheder eller forpligtelser, der eksisterer i medfør af internationale aftaler, kontrakter, licenser eller tilladelser, der er indgået eller tildelt inden denne forordnings ikrafttræden.
Artikel 7
1. Hver medlemsstat afgør, hvilke sanktioner der skal pålægges i tilfælde af overtrædelse af bestemmelserne i denne forordning. Disse sanktioner skal være effektive, stå i forhold til overtrædelsen og have en afskrækkende virkning.
Indtil der er vedtaget eventuel ny lovgivning med henblik herpå, er de sanktioner, der skal pålægges i tilfælde af overtrædelse af bestemmelserne i denne forordning, de samme som dem, medlemsstaterne har fastlagt med henblik på implementeringen af artikel 7 i forordning (EF) nr. 1318/2002.
2. Hver medlemsstat har ansvaret for at retsforfølge alle fysiske og juridiske personer og alle enheder eller organer, der henhører under deres jurisdiktion, og som måtte overtræde et af forbuddene i denne forordning.
Artikel 8
Denne forordning anvendes
a) på Fællesskabets område, også dets luftrum
b) om bord på fly eller skibe under en medlemsstats jurisdiktion
c) på enhver person andetsteds, som er statsborger i en medlemsstat, og
d) på alle juridiske personer, enheder eller organer, der er oprettet eller stiftet i henhold til en medlemsstats lovgivning.
Artikel 9
1. Denne forordning træder i kraft på dagen for offentliggørelsen i Den Europæiske Unions Tidende.
2. Artikel 1, artikel 2, stk. 1, artikel 3, 4, 5, 6, 7 og 8 anvendes fra den 8. maj 2003.
Artikel 2, stk. 2, anvendes fra den 7. juli 2003.
3. Denne forordning udløber den 8. maj 2004.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Luxembourg, den 16. juni 2003.

Labels: 1
5
14
3
18